Η **Κάμιλα Τζόρτζι** (*Camila Giorgi*, γενν. 30 Δεκεμβρίου 1991) είναι Ιταλίδα αθλήτρια της αντισφαιρίσεως (τένις), που γεννήθηκε στη Ματσεράτα της κεντρικής Ιταλίας. Η ανώτατη θέση που έχει φθάσει ποτέ στην παγκόσμια κατάταξη γυναικών στο απλό είναι το νο. 26, στις 22 Οκτωβρίου 2018.

Σταδιοδρομία
------------

Η Κάμιλα θέλησε να αφιερωθεί στην αντισφαίριση από πολύ μικρή ηλικία και αρχικώς προπονήθηκε από τον πατέρα της. Το 2000 πρόσεξε το παιχνίδι της ο σημαντικός Ιταλοαμερικανός προπονητής Νικ Μπολετιέρι και της προσέφερε επτά μήνες δωρεάν προπόνηση. Πέντε χρόνια αργότερα η Τζόρτζι έφθασε μέχρι τους τελικούς δύο διοργανώσεων νέων (Nike Junior Tour και Sey Development Cup), και το 2006 έπαιξε για πρώτη φορά σε επαγγελματικό τουρνουά της σειράς γυναικών της ITF. Κέρδισε ένα τέτοιο τουρνουά για πρώτη φορά το 2009. Συμμετέσχε για πρώτη φορά στο κυρίως ταμπλό σε τουρνουά Grand Slam στο Γουίμπλεντον του 2011, στο οποίο το επόμενο κιόλας έτος έφθασε μέχρι τον 4ο γύρο, όπου έχασε από την Αγκνιέσκα Ραντβάνσκα, νο. 2 στον κόσμο εκείνο το έτος. Το 2013 στο Αμερικανικό Όπεν η Τζόρτζι νίκησε και απέκλεισε την Καρολίν Βοζνιάκι, και έφθασε μέχρι τον 4ο γύρο, όπου ηττήθηκε από τη συμπατριώτισσά της Ρομπέρτα Βίντσι.

Τα επόμενα έτη η άνοδός της ανακόπηκε, αν και το 2014 έφθασε για πρώτη φορά σε τελικό τουρνουά της WTA, στο Κατοβίτσε της Πολωνίας, όπου έχασε από τη Γαλλίδα Αλιζέ Κορνέ, ενώ το 2015 κέρδισε τον πρώτο της τελικό, στο Πρωτάθλημα του Ροσμάλεν της Ολλανδίας, νικώντας την Μπελίντα Μπέντσιτς με 2-0 (7-5, 6-3) και κατακτώντας το τρόπαιο των 43.000 δολαρίων ΗΠΑ. Το 2018 έφθασε στην ανώτατη θέση της σε τουρνουά Grand Slam: τον προημιτελικό γύρο στο Γουίμπλεντον, νικώντας στην πορεία μεταξύ άλλων την Εκατερίνα Μακάροβα. Εκεί ηττήθηκε από τη Σερένα Ουίλιαμς με 2-1 (3-6, 6-3, 6-4).

Η Τζόρτζι είναι δεξιόχειρας και χαρακτηρίζεται από επιθετικό στιλ παιχνιδιού και τα πολύ ισχυρά κτυπήματα από την πίσω γραμμή του γηπέδου. Αν και δεν κατέκτησε ποτέ κάποιον σημαντικό τίτλο, έχει νικήσει κορυφαίες τενίστριες (που έχουν φθάσει στο νο. 1 στην παγκόσμια κατάταξη): τις Καρολίν Βοζνιάκι (το 2013), Μαρία Σαράποβα (το 2014) και Βικτόρια Αζαρένκα (το 2014).

Οικογένεια
----------

Οι γονείς της Κάμιλα Τζόρτζι είναι αμφότεροι ιταλικής καταγωγής Αργεντίνοι, που επανεγκαταστάθηκαν στην Ιταλία πριν τη γέννησή της. Μάλιστα ο πατέρας της, ο τενίστας Σέρτζιο Τζόρτζι, έχοντας υπηρετήσει στον στρατό της Αργεντινής το 1982, έλαβε μέρος στον Πόλεμο των Φώκλαντ εναντίον της Μεγάλης Βρετανίας. Η ίδια είχε δηλώσει ότι θα ήθελε να εκπροσωπούσε την Αργεντινή σε αγώνες εθνικών ομάδων. Η μητέρα της, η Κλαούντια Γκαμπριέλλα Φουλλόνε, είναι σχεδιάστρια μόδας και σχεδιάζει την αμφίεση της κόρης της στους αγώνες της.

Οι γονείς της Κάμιλα απέκτησαν τέσσερα τέκνα: Ο μεγαλύτερος αδελφός της Κάμιλα, ο Λέαντρο, σπούδασε ηθοποιία, ο μικρότερός της αδελφός Αμαντέους παίζει ποδόσφαιρο στις ερασιτεχνικές κατηγορίες της Ιταλίας, ενώ η αδελφή της Αντονέλα σκοτώθηκε σε τροχαίο δυστύχημα στο Παρίσι.

Παραπομπές
----------

1. 1 2 3 4  *WTA website*.
2. ↑  www.nove.firenze.it/camila-giorgi-il-tennis-la-moda-e-lamore-per-la-toscana.htm.
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 16 Απριλίου 2021. Ανακτήθηκε στις 5 Μαρτίου 2021.
4. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 30 Μαρτίου 2019. Ανακτήθηκε στις 5 Μαρτίου 2021.
5. ↑  Jeff Williams (31 Αυγούστου 2013). «Beating Caroline Wozniacki at U.S. Open puts Camila Giorgi in spotlight». Newsday. Ανακτήθηκε στις 4 Σεπτεμβρίου 2013.
6. ↑  «Dubai Tennis Championship – Dubai Pictures Gallery». TimeOutDubai.com. Ανακτήθηκε στις 11 Μαρτίου 2014.
7. ↑  Schlecht, Neil (2 Σεπτεμβρίου 2013). «Giorgi girl: a small package but big game and big style». 2013.usopen.org. Αρχειοθετήθηκε από το πρωτότυπο στις 11 Μαρτίου 2014. Ανακτήθηκε στις 11 Μαρτίου 2014.
8. ↑  Ceballos, Juan Ignacio (29 Ιουνίου 2012). «Wimbledon descubre el Método Giorgi» [Wimbledon discovers the Giorgi Method]. *ESPN Deportes* (στα Ισπανικά). Αρχειοθετήθηκε από το πρωτότυπο στις 12 Ιουλίου 2018.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κάμιλα Τζόρτζι** |

* Η Τζόρτζι στον ιστότοπο της Ενώσεως Αντισφαιρίσεως Γυναικών
* Η Τζόρτζι στον ιστότοπο της Διεθνούς Ομοσπονδίας Αντισφαιρίσεως